VIDES KONSULTATĪVĀ PADOME

Nodibinājumi: „Latvijas Dabas fonds”, „Vides Izglītības fonds”, „Pasaules Dabas fonds”, „Ķemeru Nacionālā parka fonds”, “Teiču dabas fonds”, biedrības: „Latvijas Ornitoloģijas biedrība”, „Vides fakti”„Vides aizsardzības klubs”, „Latvijas Makšķernieku asociācija”, „Latvijas ezeri”, „Zaļā brīvība”, „Ekodizaina kompetences centrs”, „Latvijas Botāniķu biedrība”, „Latvijas Atkritumu saimniecības asociācija”, „Baltijas krasti”, „Zero Waste Latvija”, „Latvijas Vides pārvaldības asociācija”, „Latvijas Permakultūras biedrība”, “Korporatīvās ilgtspējas un atbildības institūts”, un biedrība „Baltijas Vides forums”.

**Rīga, Peldu iela 26/28, LV-1494**

14.06.2022.

Nr. 1-21.

**Vides aizsardzības un reģionālās**

 **attīstības ministram,**

**Artūram Tomam Plešam,**

**Vides aizsardzības un reģionālās**

 **attīstības ministrijas parlamentārajam sekretāram Gatim Zamuram,**

**Vides aizsardzības un reģionālās attīstības ministrijas**

 **valsts sekretāra vietniekam vides aizsardzības jomā Andrim Ķēniņam**

*Par grozījumiem Aizsargjoslu likumā*

Vides konsultatīvās padomes (turpmāk - VKP) atbilstošās jomas organizāciju eksperti ir iepazinušies ar Vides aizsardzības un reģionālās attīstības ministrijas (turpmāk - VARAM) virzītajiem grozījumiem “Aizsargjoslu likumā” (turpmāk – Likumprojekts).

2022. gada 8. jūnija VKP sēdē Valsts Vides dienests iepazīstināja VKP ar ūdeņu kvalitātes uzlabošanai ļoti būtisku priekšlikumu grozījumiem Aizsargjoslu likuma 37. pantā – **papildināt 37. panta pirmo daļu ar jaunu punktu, kas paredz noteikt neapstrādājamas lauka veģetācijas aizsargjoslas gar visām ūdenstecēm un ūdenstilpēm, tajā skaitā gar meliorācijas sistēmu notekām un grāvjiem.** VVD priekšlikums izstrādāts, ņemot vērā novēroto praksi virszemes ūdensobjektu aizsargjoslu apsaimniekošanā (t.sk. aparšanu līdz ūdenim!), līdzšinējos publiski pieejamos praktiski pielietojamos pētījumus Latvijā, kā arī labas lauksaimniecības prakses nosacījumus attiecībā uz buferjoslām.

VKP ieskatā priekšlikums par aparšanas aizliegumu attiecināms uz visiem virszemes ūdensobjektiem. Saskaņā ar 2022. gada 19. aprīlī apstiprinātajiem upju baseinu apgabalu apsaimniekošanas plāniem, viens no galvenajiem ūdens piesārņojuma avotiem ir konvencionālā lauksaimnieciskā darbība, kas kavē vai pat liedz Latvijai sasniegt Eiropas Savienības Ūdens struktūrdirektīvā un Latvijas Ūdens apsaimniekošanas likumā noteiktos vides kvalitātes mērķus, tajā skaitā atjaunot un nodrošināt labu ūdens ekoloģisko stāvokli.

VKP atbalsta VVD priekšlikumu un aicina VARAM sagatavošanā esošos Aizsargjoslu likuma grozījumos iekļaut šādu priekšlikumu:

“Papildināt 37. panta 1. daļu ar jaunu punktu:

8) aizliegts apart 5 metrus platu joslu gar dabiskām ūdenstecēm un ūdenstilpēm, 2 metrus platu joslu gar meliorācijas grāvjiem.”

Tas steidzami nepieciešams, lai uzlabotu slikto virszemes ūdensobjektu stāvokli Latvijā un konvencionālās lauksaimniecības negatīvo ietekmi uz ūdensobjektiem, kur novērojama ūdens eitrofikāciju, zivju un bioloģisko resursu stāvokļa pasliktināšanās un krasta erozija.

Ar cieņu,

Juris Jātnieks

Vides konsultatīvās padomes priekšsēdētājs

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU